Broj: 711-I-1842-M-131-21-02-8

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Marka Kolege, općinskog načelnika Općine Kali do 6. lipnja 2021.g.**, za davanjem mišljenja Povjerenstva**,** na 146. sjednici, održanoj 21. listopada 2021.g., donosi sljedeće:

**MIŠLJENJE**

**I. Sukladno odredbama ZSSI-a, nema zapreke da se dužnosnik Marko Kolega, općinski načelnik Općine Kali do 6. lipnja 2021.g., javi na natječaj i stupi u radni odnos u Zadarskoj županiji, pod uvjetom da za vrijeme mandata dužnosnika nije bilo poslovnih odnosa između Općine Kali i Zadarske županije.**

**II. U slučaju da je za vrijeme mandata dužnosnika Marka Kolege kao općinskog načelnika Općine Kali navedena jedinica lokalne samouprave stupala u poslovne odnose sa Zadarskom županijom, dužnosnik je prije stupanja u konkretni radni odnos u Zadarskoj županiji, na temelju članka 20. stavka 4., u vezi sa stavkom 1. navedenog članka ZSSI-a, obvezan zatražiti suglasnost Povjerenstva.**

Obrazloženje

Zahtjev za davanjem mišljenja Povjerenstva podnio je dužnosnik Marko Kolega, općinski načelnik Općine Kali do 6. lipnja 2021.g.. U knjigama ulazne pošte zahtjev je zaprimljen dana 14. listopada 2021.g., pod poslovnim brojem: 711-U-5068-M-131/21-01-1 te je povodom istog otvoren predmet broj: M-131/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, utvrđeno je da je dužnosnik Marko Kolega obnašao dužnost općinskog načelnika Općine Kali u mandatu 2017.-2021. te mu je mandat prestao 6. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje može li se kao bivši općinski načelnik Općine Kali, u razdoblju prije proteka dvanaest mjeseci od prestanka obnašanja dužnosti prijaviti na javni natječaj ili oglas za radno mjesto iz djelokruga zdravstva, a kojeg bi objavila Zadarska županija. Dužnosnik još navodi da je doktor medicinskih nauka te razmatra mogućnost zapošljavanja nakon što prestane koristiti pravo na plaću u razdoblju od 6 mjeseci nakon prestanka obnašanja dužnosti.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Stavkom 5. istog članka propisano je da će Povjerenstvo, kad utvrdi povredu odredaba iz stavka 1. toga članka, bez odgađanja obavijestiti nadležno državno odvjetništvo.

Povjerenstvo obrazlaže kako je člankom 20. stavkom 1. ZSSI-a propisana zabrana stupanja u radni odnos u razdoblju od 12 mjeseci nakon prestanka mandata u onim pravnim osobama koje su za vrijeme mandata dužnosnika bile u poslovnom odnosu s tijelom javne vlasti u kojem je dužnosnik obnašao dužnost.

Slijedom navedenoga, ukoliko za vrijeme mandata dužnosnika Marka Kolege, Općina Kali nije stupala u poslovne odnose sa Zadarskom županijom, nema zapreke da se dužnosnik u razdoblju od godine dana nakon prestanka obnašanja dužnosti općinskog načelnika Općine Kali javi na javni natječaj ili oglas koji će raspisati Zadarska županija te da, ako bude izabran kao najbolji kandidat, zasnuje radni odnos u istoj.

Međutim, u slučaju da je za vrijeme dužnosnikovog mandata Općina Kali stupala u poslovne odnose sa Zadarskom Županijom, stupanje u radni odnos u Zadarskoj županiji u razdoblju od dvanaest mjeseci nakon prestanka mandata je sukladno članku 20. stavku 1. ZSSI-a, zabranjeno. U tom slučaju Povjerenstvo može, na temelju članka 20. stavka 4. ZSSI-a, na zahtjev dužnosnika, dati suglasnost na imenovanje, izbor ili sklapanje ugovora o radu ukoliko iz okolnosti konkretnog slučaja proizlazi da ne postoji sukob interesa.

Povjerenstvo stoga upućuje dužnosnika da, ukoliko je Općina Kali za vrijeme njegovog mandata stupala u poslovne odnose sa Zadarskom županijom, nakon raspisivanja javnog natječaja ili oglasa od strane Zadarske županije, a prije stupanja u radni odnos, zatraži suglasnost Povjerenstva za stupanje u konkretni radni odnos.

S obzirom na sve navedeno, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marko Kolega, osobnom dostavom

2. Objava na internetskoj stranici Povjerenstva

3. Pismohrana